KCE ฟื้นตัวรอบใหม่! บวกแรง 4% โบรกฯชูหุ้นได้ประโยชน์หลังเจรจาการค้าสหรัฐฯ-จีนผ่อนคลาย
KCE ฟื้นตัวรอบใหม่! บวกแรง 4% โบรกฯชูหุ้นได้ประโยชน์หลังเจรจาการค้าสหรัฐฯ-จีนผ่อนคลาย โดย ณ เวลา 11.26 น. อยู่ที่ระดับ 30.00 บาท บวก 1.25 บาท หรือ 4.35% ด้วยมูลค่าซื้อขาย 157.97 ล้านบาท
4 ธ.ค. 2561

ผู้สื่อข่าวรายงานว่า บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 11.26 น. อยู่ที่ระดับ 30.00 บาท บวก 1.25 บาท หรือ 4.35% ด้วยมูลค่าซื้อขาย 157.97 ล้านบาท ราคาหุ้นฟื้นตัวแรงหลังปรับฐานมานานเกือบ 3 เดือน โดยนับตั้งแต่หุ้นปรับตัวลงจากระดับ 46.25 บาท เมื่อวันที่ 12 ก.ย.61 อีกทั้งรับแรงหนุนหลังเจรจาการค้าสหรัฐฯกับจีนผ่อนคลาย

บล. เคทีบี ระบุว่า  กลยุทธ์ลงทุนในสัปดาห์นี้ จึงมองว่าตลาดอาจปรับตัวบวกแรงในวันแรกของสัปดาห์รับข่าวผลการเจรจาการค้าสหรัฐฯกับจีน ซึ่งหุ้นที่มีแนวโน้มจะปรับตัวขึ้นมากคือกลุ่มที่เคยได้รับผลกระทบจากเรื่องสงครามการค้าก่อนหน้านี้
ขณะที่หุ้นอื่นๆ จะเป็นบวกตามภาวะตลาดที่เริ่มมีแรงซื้อเข้ามาบ้างแล้ว สัปดาห์นี้ KTBST แนะนำทยอยสะสมหุ้นที่เคลื่อนไหวอิงภาวะตลาด โดยหุ้นที่น่าสนใจ ได้แก่ KBANK , BJC, PTTEP, GULF, AOT, TISCO  รวมถึงหุ้นที่ได้ผลบวกจากการเจรจาการค้าสหรัฐฯกับจีน ได้แก่  HANA, KCE, TVO
บล.เอเชีย เวลท์ ระบุว่า KCE  ( ซื้อ; AWS TP 39.00 บาท) ระยะสั้นยอดขายชะลอตัวจากการถูกเลื่อนออเดอร์ แต่ระยะยาว คาดว่า KCE ได้ประโยชน์จากการเปลี่ยนแปลงสู่ Digital World